Datum: 11. junij 2018 **Sporočilo za javnost**

**Nadzor FURS glede pridobitve lastnega poslovnega**

**deleža družbe**

*Nadzoru se lahko poslovni subjekti izognejo s predložitvijo samoprijave*

**Finančna uprava RS na področju pridobitve lastnih poslovnih deležev v družbah zaznava visoko tveganje, zato je v letu 2018 glede tega načrtovan povečan obseg davčno inšpekcijskih nadzorov. V do sedaj izvedenih nadzorih je bilo dodatno obračunanih več kot 2.9 mio € davčnih obveznosti.**

Finančna uprava RS redno opravlja različne analize podatkov in na področju odsvojitve poslovnih deležev zaznava visoko tveganje, zato poglobljeno spremlja to področje. Po opravljeni analizi je bilo ugotovljeno, da gre v številnih primerih za skrbno oblikovane davčne sheme, ki zavezancem omogočajo, da si z izogibanjem davčne zakonodaje na davčno ugodnejši način izplačajo ustvarjene poslovne dobičke.

Predmet obdavčitve in okoliščine, ki so bistvene za obdavčenje, se vrednotijo po svoji gospodarski (ekonomski) vsebini in ne po pravno formalni obliki. FURS ugotavlja, da so navedene sheme pogosto v nasprotju z namenom zakona, saj odkup poslovnega deleža od družbenika nima ekonomske vsebine in ne izkazuje poslovnega interesa, kar nakazuje na edini glavni motiv: prihranek pri davku, oziroma davčno izogibanje.

Takšna davčna izogibanja so bila potrjena tudi v dosedanjih inšpekcijskih nadzorih. **Od septembra 2017 dalje je bilo opravljenih 13 nadzorov, od tega so bile nepravilnosti ugotovljene v kar 11 nadzorih in pri teh 11 nadzorih je bilo kar 9 samoprijav. Pri opravljenih davčnih nadzorih je bilo dodatno obračunanih več kot 2.9 mio € davčnih obveznosti. Pri teh zavezancih je povprečno 25 zaposlenih. Največ dodatno obračunanih dajatev je bilo v podjetju s 3 zaposlenimi in sicer kar 1.028.000 €.**

Finančna uprava RS poziva zavezance - družbe pridobiteljice lastnih poslovnih deležev, da v kolikor je pravni posel prodaje poslovnega deleža sklenjen zaradi izogibanja davčnih obveznosti in dogovorjena kupnina zaradi pomanjkanja ekonomske vsebine predstavlja prikrito izplačilo dobička, ki je izplačano v skladu z določbami poglavja 6.2 ZDoh-2 v obliki dividend, predložijo obračun davčnega odtegljaja (REK-2) na podlagi samoprijave, v skladu z določbami 55. člena Zakona o davčnem postopku - ZDavP-2. S predložitvijo samoprijave se zavezanci izognejo globam, od prepozno plačanih obveznosti pa plačajo nižje obresti, kot bi jih sicer, če ne bi predložili samoprijave. Globa v primerih prekrškov, v katerih je narava posebno huda, je za pravne osebe v višini od 4.500 do 100.000 eurov, za odgovorne osebe pravne osebe pa je določena globa v višini od 1.200 do 20.000 eurov.

V letu 2018 FURS načrtuje povečano število davčno inšpekcijskih nadzorov na področju pridobitve lastnih poslovnih deležev. Prav tako bodo inšpektorji pri opravljanju nadzorov posebno pozornost namenili zbiranju podatkov o tem, kdo je predlagal uporabo davčne sheme in katere listine so bile pri tem uporabljene in predložene.

Odnosi z javnostmi,

Finančna uprava RS